Микеланджело Буонароти
Понявга може буйното желание…

Превод от италиански: Драгомир Петров, 1970

chitanka.info

Понявга може буйното желание…[0]

Понявга може буйното желание

да възвиси надеждата лъжовна,

че ако всяка обич е греховна,

защо ни даде Бог съществование?

Нима те любя с малко основание,

щом славя тази тишина световна,

върху която същността върховна

наля в сърцата нежно почитание.

Любов, която вехне с красотата,

ни мами, че дори мигът руши я,

а образът красив се състарява.

Но сладка е, когато вдън душата

живее тя под бръчки, а в самия

върховен час и раят обещава.

[0] Сонетът прославя чистата любов, която ни въздига към небето и но помръква нито от старостта, нито от смъртта. По всяка вероятност е посветен на Витория Колона. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.